《叹息行赠别胡思斋》
元代·刘崧

叹息复叹息，志士恒苦辛。少日不得意，暮年愧其身。

前有尊酒清且旨，酌酒奉君君莫止。人生最乐在相知，莫徇虚名轻跅弛。

市中屠贩还封侯，扬雄草玄空白头。浮云不尽万里意，白日长悬千古愁。

南山之阴多洞府，十年不归叹修阻。绿萝芳草淡风烟，君独胡为在尘土。

五云馆前花满津，紫骝蹀𨇾骄青春。春时禽鸟各自适，燕子低徊还附人。

江风萧萧吹水急，江寺钟残野鸟集。口中吟咏眼看山，细雨苍茫愁独立。

邓溪漉漉秋水泥，见尔令我欢相携。酒酣燕坐石盘岭，明月正在松林西。

近闻烟尘起闽广，官军驱驰日南上。郡邑无人豺虎行，道路萧条竟安往。

我思旧游湖水东，昔者登临今不同。常年九月章浦净，吴霜夜落青芙蓉。

芙蓉花开日欲暮，美人娟娟隔烟雾。一段愁心化綵云，至今飞绕河桥树。

今夕果何夕，别君还忆君。古来贤达常坎坷，慎尔出处超其群。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。